उत्‍तर प्रदेश में कोरोना वायरस से 19 और मौतें, 1247 नए केस मिले
उत्तर प्रदेश में पिछले 24 घंटे में कोरोना वायरस संक्रमण से 19 और मरीजों की मौत होने से अब तक मरने वालों का आंकड़ा बढ़कर 8,196 हो गया है जबकि इस दौरान कोरोना संक्रमण के 1,247 नये मामले सामने आने के बाद अब तक कुल संक्रमितों की संख्या बढ़कर 5,74,631 हो गई है
लखनऊ: उत्‍तर प्रदेश में पिछले 24 घंटे में कोरोना वायरस संक्रमण से 19 और मरीजों की मौत होने से अब तक मरने वालों का आंकड़ा बढ़कर 8,196 हो गया है जबकि इस दौरान कोरोना संक्रमण के 1,247 नये मामले सामने आने के बाद अब तक कुल संक्रमितों की संख्‍या बढ़कर 5,74,631 हो गई है।स्वास्थ्य विभाग की तरफ से रविवार को जारी स्‍वास्‍थ्‍य बुलेटिन के अनुसार पिछले 24 घंटे में राज्‍य में 1,247 नये कोरोना संक्रमित पाये गये जबकि इसी अवधि में 1,559 संक्रमितों को उपचार के बाद संक्रमण मुक्त होने पर घर भेजा गया है। राज्‍य में अब तक 5,49,190 संक्रमितों को स्‍वस्‍थ होने के बाद घर भेजा जा चुका है। बुलेटिन के अनुसार राज्‍य में इस समय 17,245 संक्रमितों का इलाज चल रहा है। इन संक्रमितों में ज्‍यादातर घर पर पृथकवास में उपचार करा रहे हैं और बाकी निजी तथा सरकारी अस्‍पतालों में स्‍वास्‍थ्‍य लाभ ले रहे हैं।अपर मुख्‍य सचिव सूचना नवनीत सहगल ने रविवार को पत्रकारों को बताया कि कोरोना की लड़ाई में योजनाबद्ध तरीके से कार्य किया जा रहा है और अब तक दो करोड़ 24 लाख से ज्‍यादा कोरोना के नमूनों की जांच हो चुकी है। उन्‍होंने दावा किया कि यह परीक्षण देश के किसी भी राज्‍य से ज्‍यादा है। शनिवार को एक लाख 34 हजार से ज्‍यादा नमूनों की जांच की गई है। सहगल ने बताया कि प्रदेश सरकार निगरानी अभियान चलाकर घर-घर जाकर संक्रमण की स्थिति का पता कर रही है और इसके तहत 14 करोड़ 90 लाख लोगों से संपर्क किया जा चुका है। स्‍वाथ्‍य बुलेटिन के अनुसार पिछले 24 घंटे में सर्वाधिक 226 संक्रमित लखनऊ में पाये गये जबकि इसी अवधि में गाज़ियाबाद में 95, प्रयागराज में 59, मेरठ में 58 नये संक्रमित मिले हैं।इस अवधि में लखनऊ में सर्वाधिक चार मरीजों की मौत ह‍ुई और इस जिले में अब तक 1082 लोग कोरोना संक्रमण से अपनी जान गंवा चुके हैं। कानपुर में दो और मौतों के साथ अब तक 809 संक्रमितों की जान जा चुकी है।गौरतलब है कि स्वास्थ्य मंत्रालय के अनुसार भारत में रविवार सुबह 8 बजे तक पिछले 24 घंटे में कोरोना संक्रमण के 26 हजार 624 नए मरीज सामने आए है। नए मरीजों के सामने आने के बाद देश में अबतक संक्रमित हुए कुल लोगों की संख्या बढ़कर 1 करोड़ 31 हजार 223 हो गई है। मंत्रालय के अनुसार पिछले 24 घंटे में कोरोना संक्रमण की वजह से 341 लोगों की मौत हुई, जबकि 29,690 मरीज इस बीमार से उबर गए। अबतक कोरोना माहामारी की वजह से देश में 1 लाख 45 हजार 477 लोगों की मौत हो चुकी है। देश में कुल मामलों में से अबतक 95 लाख 80 हजार 402 मरीज इस बीमारी को मात दे चुके हैं। इस वक्त देश में 3 लाख 5 हजार 344 मरीजों का इलाज चल रहा है। आईसीएमआर के अनुसार 19 दिसंबर तक कुल 16,11,98,195 नमूनों की जांच की जा चुकी है। इनमें 11,07,681 नमूनों की जांच शनिवार को की गई।स्वास्थ्य मंत्रालय के अनुसार, सात अगस्त को संक्रमितों की संख्या 20 लाख से अधिक हो गई थी, जो 23 अगस्त को बढ़कर 30 लाख और पांच सितंबर को 40 से अधिक लाख हो गई। आंकड़ों के अनुसार 16 सितंबर को संक्रमितों की संख्या 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख से अधिक हो गई। यह संख्या 19 दिसंबर को एक करोड़ के पार पहुंच गई।